DA Den Europæiske Unions Tidende C 39/10

DET EUROPÆISKE UDVALG FOR SYSTEMISKE RISICIS AFGØRELSE

af 20. januar 2011

om procedurer og krav i forbindelse med udvælgelse, udpegning og udskiftning af medlemmerne af Det Rådgivende Videnskabelige Udvalg under Det Europæiske Udvalg for Systemiske Risici

(ESRB/2011/2)

2011/C 39/09

DET ALMINDELIGE RÅD FOR DET EUROPÆISKE UDVALG FOR SYSTEMISKE RISICI HAR —

Under henvisning til Europa-Parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), særlig artikel 12, og

under henvisning til afgørelse til Det Almindelige Råd for Det Europæiske Udvalg for Systemiske Risicis afgørelse ESRB/2011/1 af 20. januar 2011 om fastsættelse af forretningsordenen for ESRB særlig artikel 11 —

TRUFFET FØLGENDE AFGØRELSE:

Artikel 1

Indkaldelse af interessetilkendegivelser

1. Det Europæiske Udvalg for Systemiske Risici (The European Systemic Risk Board, »ESRB«) skal offentliggøre en indkaldelse af interessetilkendegivelser vedrørende eksterne eksperter, som skal udpeges til medlemmer af Det Rådgivende Videnskabelige Udvalg (The Advisory Scientific Committee, »ASC«) under ESRB.

2. Indkaldelsen af interessetilkendegivelser skal bl.a. beskrive: a) ASC's rolle og sammensætning; b) egnetheds- og udvælgelseskriterierne og fremgangsmåden for udpegningen; c) de økonomiske aspekter af mandatet; d) ansøgningsproceduren, herunder fristen for modtagelse af ansøgninger.

3. Indkaldelsen af interessetilkendegivelser offentliggøres i Den Europæiske Unions Tidende og på ESRB's og på de institutioners websteder, hvorfra ESRB’s Almindelige Råd har sine medlemmer. Hvor det er relevant, kan ESRB offentliggøre indkaldelsen af interessetilkendegivelser gennem andre medier. I tilfælde af modstrid mellem forskellige offentliggjorte versioner er versionen i Den Europæiske Unions Tidende gyldig og har forrang for alle andre versioner.

4. Fristen for indsendelse af ansøgninger er 21 kalenderdage efter offentliggørelsen af indkaldelsen af interessetilkendegivelser i Den Europæiske Unions Tidende.

Artikel 2

Udvælgelse af medlemmerne af ASC

1. Styringskomitéen udvælger de kandidater, som foreslås Det Almindelige Råd som medlemmer af ASC, og de kandidater, som er egnede til at blive opført på en reserveliste.

2. Styringskomitéen vurderer kandidaterne på grundlag af de i artikel 3 anførte udvælgelseskriterier.

3. Styringskomitéen udfylder en individuel bedømmelsesformular for hver enkelt kandidat, som omfatter et sammendrag, hvor deres særlige fortrin og svagheder fremhæves, samt en konklusion vedrørende deres egnethed til at blive udpeget som medlemmer af ASC eller opført på den i artikel 4 omhandlede reserveliste.

4. Styringskomitéen forelægger resultaterne af udvælgelsesprocessen til godkendelse i Det Almindelige Råd.

5. Lederen af ESRB's sekretariat bistår Styringskomitéen i forberedelsen og tilrettelæggelsen af arbejdet med at udvælge medlemmerne af ASC. ESRB's sekretariat yder Styringskomitéen teknisk og logistisk bistand. Hvor Styringskomitéen anser dette for hensigtsmæssigt, kan ESRB's sekretariat bistås af udvalgte ansatte i de institutioner, som medlemmerne af ESRB's Almindelige Råd tilhører.

Artikel 3

Udvælgelseskriterier

1. I henhold til artikel 12, stk. 1, i forordning (EU) nr. 1092/2010 vælges medlemmerne af ASC på grundlag af deres generelle kompetence og deres forskellige erfaring i akademiske kredse eller andre sektorer, navnlig i små og mellemstore virksomheder eller fagforeninger eller i deres egenskab af leverandører eller forbrugere af finansielle tjenesteydelser.

Udvælgelseskriterierne for ASC skal især omfatte:

a) indgående ekspertise inden for den finansielle sektor og dens forhold til økonomien som helhed samt en overordnet dokumenteret kompetence inden for spørgsmål vedrørende systemisk risiko, især på EU-plan

b) et videnskabeligt bidrag til forståelsen af samspillet mellem de i artikel 12 i forordning (EU) nr. 1092/2010 omhandlede sektorer

c) en ph.d. inden for det finansielle, det økonomiske eller et andet relevant område eller tilsvarende kvalifikationer, solide akademiske erfaringer fra et universitet, f.eks. i et professorat, inden for et eller flere områder med relevans for ESRB og/eller udgivelse af betydelige publikationer

d) evne til at foretage peer review af videnskabeligt arbejde og publikationer og til at analysere komplekse informationer og sagsakter

e) erhvervserfaring i et tværfagligt miljø, helst i en international sammenhæng

f) dokumenterede skriftlige og mundtlige kommunikationsfærdigheder på engelsk baseret på undervisningserfaring, offentlige fremlæggelser, aktiv deltagelse i ekspertmøder og publikationer.

ESRB kan opstille yderligere udvælgelseskriterier i indkaldelserne af interessetilkendegivelser.

2. Ansatte i de institutioner, som medlemmerne af ESRB's Almindelige Råd tilhører (2), kan ikke søge.

Artikel 4

Reserveliste

1. På reservelisten opføres kandidater, som ikke blev kasseret i udvælgelsesprocessen, men som ikke er udpeget til medlemmer af ASC.

2. I tilfælde af et ASC-medlems forfald vælger Styringskomitéen, med forbehold af stk. 3, en ny kandidat fra den reserveliste, som er udarbejdet i henhold til artikel 2, stk. 1, og foreslår Det Almindelige Råd denne kandidat som medlem af ASC for en mandatperiode på fire år med mulighed for fornyelse.

3. Reservelisten gælder i en periode på to år fra dens godkendelse. Gyldigheden kan forlænges frem til offentliggørelsen af en ny indkaldelse af interessetilkendegivelser.

Artikel 5

Formand og næstformænd for ASC

1. Styringskomitéen sikrer, at mindst seks ud af de 15 kandidater har potentiale til at blive udpeget til henholdsvis formand og næstformand for ASC.

2. Formanden og de to næstformænd for ASC skal hver især have et højt niveau af ekspertise og viden, f.eks. i kraft af en akademisk baggrund inden for sektorerne bankvæsen, værdipapirmarkeder eller forsikrings- og arbejdsmarkedspensionsordninger.

3. Formanden for ESRB forelægger Det Almindelige Råd forslag til kandidater til formand og to næstformænd for ASC.

4. Formanden og de to næstformænd for ASC skal være borgere i Den Europæiske Union.

5. Formandskabet for ASC roterer mellem den udpegede formand og de to næstformænd hver 16. måned.

Artikel 6

Udpegning

1. Det Almindelige Råd kan godkende Styringskomitéens forslag eller anmode Styringskomitéen om at forslå andre kandidater som medlemmer af ASC blandt de ansøgere, som ikke blev kasseret af Styringskomitéen.

2. Formanden og de to næstformænd for ASC udpeges af Det Almindelige Råd efter forslag fra formanden for ESRB.

3. De udvalgte eksperter udnævnes personligt. De må derfor ikke delegere deres ansvarsområder til andre medlemmer eller tredjemand, bortset fra formanden og de to næstformænd for ASC i de tilfælde og under de vilkår, der er anført i forretningsordenen for ESRB.

4. Alle udpegninger forudsætter, at eksperten kontrasignerer ansættelsesskrivelsen fra formanden for ESRB, underskriver aftalen med Den Europæiske Centralbank om godtgørelser og refundering af udgifter samt afgiver de i artikel 7 omhandlede erklæringer.

Artikel 7

Erklæringer

1. De eksperter, som er udvalgt til at blive udpeget til medlem af ASC, skal afgive en erklæring, hvori de forpligter sig til at handle uafhængigt af ekstern indflydelse og til at varetage deres opgaver ud fra hele EU's offentlige interesse. Til dette formål skal de afgive en skriftlig loyalitetserklæring og en interesseerklæring ved brug af skema 1 og 2 i bilaget. I interesseerklæringen anføres alle direkte eller indirekte interesser, som kan anses for at berøre deres uafhængighed, eller der anføres, at de ikke har sådanne interesser.

2. Medlemmer af ASC skal underskrive en skriftlig erklæring om, at de vil iagttage reglerne om tavshedspligt, ved brug af skema 3 i bilaget.

3. Formanden og de to næstformænd skal underskrive en skriftlig erklæring, der bekræfter, at de ikke varetager nogen funktion i den finansielle sektor.

4. Medlemmer af ASC skal forpligte sig til at overholde den adfærdskodeks, som ESRB's Almindelige Råd vedtager.

5. Ovennævnte erklæringer offentliggøres på ESRB's websted. Eventuelle ændringer vedrørende disse erklæringer skal straks meddeles lederen af ESRB's sekretariat.

Artikel 8

Fratrædelse og afløsning

1. Det Almindelige Råd kan ophæve en eksperts mandat under følgende omstændigheder:

a) såfremt eksperten trækker sig tilbage, eller dennes mandat udløber uden at være blevet fornyet

b) såfremt eksperten udebliver fra tre på hinanden følgende ordinære møder i ASC, medmindre de kan godtgøre, at der ligger helbredsmæssige årsager til grund for udeblivelsen

c) i tilfælde af interessekonflikt, pligtforsømmelse eller en alvorlig forseelse.

2. Såfremt et medlem af ASC's mandat ophæves før udløbet af den fireårige periode, finder artikel 4, stk. 2 og 3, anvendelse.

3. Formanden og næstformændene kan afløses af et ordinært medlem af ASC, som herefter selv afløses efter den i stk. 2 omhandlede procedure.

4. Det Almindelige Råd kan efter forslag fra Styringskomitéen beslutte at forny et medlem af ASC's mandat, der er udløbet, i yderligere fire år.

Artikel 9

Offentliggørelse

Denne afgørelse offentliggøres i Den Europæiske Unions Tidende.

Udfærdiget i Frankfurt am Main, den 20. januar 2011. Formanden for ESRB Jean-Claude TRICHET

(1) EUT L 331 af 15.12.2010, s. 1.

(2) Den Europæiske Centralbank, de nationale centralbanker i Den Europæiske Unions medlemsstater, Kommissionen, Den Europæiske Tilsynsmyndighed (Den Europæiske Banktilsynsmyndighed), Den Europæiske Tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), Den Europæiske Tilsynsmyndighed (Den Europæiske Værdipapir- og Markedstilsynsmyndighed), de kompetente nationale tilsynsmyndigheder, Det Økonomiske og Finansielle Udvalg.